CELEX: 52019PC0023
Language: ro
Date: 2019-01-31
Title: Propunere de DECIZIE A CONSILIULUI privind notificarea dorinței Regatului Unit al Marii Britanii și Irlandei de Nord de a nu mai participa la unele dintre dispozițiile acquis-ului Schengen incluse în Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație

COMISIA EUROPEANĂ
            Bruxelles, 31.1.2019
            COM(2019) 23 final
            2019/0011(NLE)
            Propunere de
            DECIZIE A CONSILIULUI
            privind notificarea dorinței Regatului Unit al Marii Britanii și Irlandei de Nord de a nu mai participa la unele dintre dispozițiile acquis-ului Schengen incluse în Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În conformitate cu articolul 5 din Protocolul privind acquis-ul Schengen integrat în cadrul Uniunii Europene, anexat la Tratatul privind Uniunea Europeană și la Tratatul de instituire a Comunității Europene, și cu articolul 8 alineatul (2) din Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen
                     1
                  , Regatul Unit a luat parte la Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație, astfel cum a fost modificat prin Regulamentul (UE) nr. 493/2011 al Parlamentului European și al Consiliului din 5 aprilie 2011.
               
               
                  La 16 mai 2018, Comisia a propus o nouă modificare a Regulamentului nr. 377/2004, sub forma unei reformări
                     2
                  . Propunerea respectivă a fost primită de Consiliu în toate limbile solicitate la data de 2 iulie 2018.
               
               
                  La 1 octombrie 2018, în conformitate cu procedura stabilită la articolul 5 alineatul (2) din Protocolul (nr. 19) privind acquis-ul Schengen integrat în cadrul Uniunii Europene, anexat la Tratatul privind Uniunea Europeană și la Tratatul privind funcționarea Uniunii Europene, Regatul Unit a notificat Președintelui Consiliului dorința sa de a nu participa la propunerea de reformare din 16 mai 2018. În consecință, Regatul Unit nu mai participă la adoptarea acestei propuneri. 
               
               
                  Întrucât, având în vedere caracterul de rețea al rețelei de ofițeri de legătură în materie de imigrație, un stat membru nu poate continua să facă parte din această rețea dacă actul legislativ modificat care a instituit respectiva rețea nu i se mai aplică statului membru respectiv, o altă consecință a notificării menționate mai sus va fi că Regatul Unit va înceta să mai participe la rețeaua ofițerilor de legătură în materie de imigrație de la data intrării în vigoare a propunerii de reformare vizând rețeaua în cauză.
               
               
                  În conformitate cu articolul 5 alineatul (3) din Protocolul (nr. 19) privind acquis-ul Schengen, Consiliul stabilește măsura și condițiile în care Regatul Unit va înceta să participe la anumite părți ale acquis-ului Schengen care au fost afectate de notificarea menționată mai sus. Acțiunea Consiliului ia forma unei decizii, adoptate cu majoritate calificată, la propunerea Comisiei. 
               
               
                  Decizia Consiliului adoptată în temeiul articolului 5 alineatul (3) din Protocolul (nr. 19) privind acquis-ul Schengen ține seama de următoarele criterii: necesitatea de a menține participarea cea mai amplă posibil în acquis-ul Schengen a statului membru care a transmis notificarea fără a afecta în mod grav funcționarea sa practică și cu respectarea, în același timp, a coerenței sale.
               
               
                  Propunerea de reformare din 16 mai 2018 vizează îmbunătățirea coordonării și optimizarea utilizării ofițerilor de legătură în materie de imigrație, inclusiv a noilor ofițeri de legătură europeni trimiși în țări terțe, pentru a răspunde în mod mai eficace priorităților UE în domeniul migrației.
               
               
                  Propunerea de reformare din 16 mai 2018 are aceleași obiective ca și Regulamentul (CE) nr. 377/2004, astfel cum a fost modificat prin Regulamentul (UE) nr. 493/2011, vizând consolidarea cooperării și a coordonării între ofițerii de legătură în materie de imigrație detașați în țări terțe, în special prin stabilirea obligației de a înființa rețele locale sau regionale în rândul ofițerilor de legătură în materie de imigrație, prin promovarea utilizării unui instrument electronic specific pentru schimbul regulat de informații în cadrul rețelelor locale, precum și prin instituirea unui sistem de raportare privind activitățile rețelelor de ofițeri de legătură în materie de imigrație, fără a se impune o interacțiune operațională specifică cu alte sisteme sau instrumente juridice care fac parte din acquis-ul Schengen.
               
               
                  Din natura propunerii de reformare din 16 mai 2018, precum și din natura Regulamentului (CE) nr. 377/2004 existent, astfel cum a fost modificat prin Regulamentul (UE) nr. 493/2011, reiese că acestea constituie o măsură de sine stătătoare în cadrul acquis-ului Schengen, care nu interacționează din punct de vedere operațional cu alte instrumente juridice care fac parte din acquis-ul Schengen. 
               
               
                  Prin urmare, în acest caz excepțional, se poate considera că, în pofida faptului că Regatul Unit încetează să mai participe la Regulamentul (CE) nr. 377/2004, astfel cum a fost modificat prin Regulamentul (UE) nr. 493/2011, participarea în continuare a Regatului Unit la restul acquis-ului Schengen la care participă în prezent permite asigurarea unei participări cât mai ample a Regatului Unit la acest acquis, fără a afecta în mod grav funcționarea sa practică și cu respectarea, în același timp, a coerenței sale.
               
            
            
               •Coerența cu alte politici ale Uniunii
            
            
               
                  Nu se aplică. 
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Prezenta propunere se întemeiază pe articolul 5 alineatul (3) din Protocolul (nr. 19 ) privind acquis-ul Schengen integrat în cadrul Uniunii Europene.
               
            
            
               •Subsidiaritate (în cazul competențelor neexclusive) 
            
         
         
            
               
                  Nu se aplică. 
               
               
                  •
                        Proporționalitate
               
               
                  Nu se aplică.
               
            
            
               •Alegerea instrumentului
            
            
               
                  Protocolul (nr. 19) privind acquis-ul Schengen integrat în cadrul Uniunii Europene stabilește procedurile care reglementează participarea Regatului Unit la măsurile bazate pe acquis-ul Schengen.
               
               
                  3.
                        REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
               
            
            
               Având în vedere natura și domeniul de aplicare al prezentei propuneri, nu este necesară o evaluare ex post, o consultare a părților interesate sau o evaluare a impactului. 
                     
            
            
               4.IMPLICAȚIILE BUGETARE
            
            
               Propunerea nu are implicații bugetare.
            
            
               2019/0011 (NLE)
            
            
               Propunere de
            
            
               DECIZIE A CONSILIULUI
            
            
               privind notificarea dorinței Regatului Unit al Marii Britanii și Irlandei de Nord de a nu mai participa la unele dintre dispozițiile acquis-ului Schengen incluse în Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație
               
            
               CONSILIUL UNIUNII EUROPENE,
            
            
               având în vedere Tratatul privind Uniunea Europeană, 
            
            
               având în vedere Tratatul privind funcționarea Uniunii Europene, 
            
            
               având în vedere propunerea Comisiei Europene,
            
            
               având în vedere Protocolul nr. 19 privind acquis-ul Schengen integrat în cadrul Uniunii Europene anexat la Tratatul privind Uniunea Europeană și la Tratatul privind funcționarea Uniunii Europene, în special articolul 5 alineatul (3),
            
            
               având în vedere notificarea transmisă, în temeiul articolului 5 alineatul (2) din Protocolul (nr. 19 ) privind acquis-ul Schengen integrat în cadrul Uniunii Europene, de Guvernul Regatului Unit al Marii Britanii și Irlandei de Nord, prin scrisoarea sa către Președintele Consiliului din 1 octombrie 2018, privind dorința de a nu participa la Propunerea de regulament al Parlamentului European și al Consiliului privind crearea unei rețele europene de ofițeri de legătură în materie de imigrație, 
                  3
               
            
            
               întrucât:
            
         
         
            
               (1)Regatul Unit a participat la Regulamentul (CE) nr. 377/2004 al Consiliului
                  4
               , astfel cum a fost modificat prin Regulamentul (UE) nr. 493/2011 al Parlamentului European și al Consiliului din 5 aprilie 2011
                  5
               .
            
            
               (2)La 1 octombrie 2018, în termenul stabilit de trei luni, Regatul Unit a notificat Președintelui Consiliului dorința sa de a nu participa la adoptarea reformării Regulamentului privind crearea unei rețele europene de ofițeri de legătură în materie de imigrație, propusă de Comisie la 16 mai 2018 și primită de Consiliu în toate limbile solicitate la 2 iulie 2018.
            
            
               (3)Regulamentul (CE) nr. 377/2004 urmărește să consolideze cooperarea dintre ofițerii de legătură în materie de imigrație detașați în țări terțe, în special prin stabilirea obligației de a înființa rețele locale sau regionale în rândul ofițerilor de legătură în materie de imigrație, prin promovarea utilizării unui instrument electronic specific pentru schimbul regulat de informații în cadrul rețelelor locale, precum și prin instituirea unui sistem de raportare privind activitățile rețelelor de ofițeri de legătură în materie de imigrație prin intermediul unor rapoarte bianuale ale Președinției, fără a se impune utilizarea unor sisteme operaționale sau o interacțiune directă cu vreuna din dispozițiile legale cuprinse în alte instrumente juridice care fac parte din acquis-ul Schengen.
            
            
               (4)Propunerea din 16 mai 2018 de reformare a Regulamentului privind crearea unei rețele europene de ofițeri de legătură în materie de imigrație urmărește consolidarea coordonării și optimizarea utilizării ofițerilor de legătură în materie de imigrație, inclusiv a noilor ofițeri de legătură europeni trimiși în țări terțe, pentru a răspunde în mod mai eficace priorităților UE în domeniul migrației, însă nu se îndepărtează de natura actualului Regulament (CE) nr. 377/2004, astfel cum a fost modificat prin Regulamentul (UE) nr. 493/2011, în ceea ce privește interacțiunea concretă cu celelalte părți ale acquis-ului Schengen.
            
            
               (5)Prin urmare, propunerea de reformare a Regulamentului privind crearea unei rețele europene de ofițeri de legătură în materie de imigrație, ca și Regulamentul (CE) nr. 377/2004, astfel cum a fost modificat prin Regulamentul (UE) nr. 493/2011, poate fi considerată drept o măsură de sine stătătoare în cadrul acquis-ului Schengen, care nu interacționează din punct de vedere operațional cu alte instrumente juridice care fac parte din acquis-ul Schengen.
            
            
               (6)În acest caz excepțional și având în vedere caracterul de sine stătător în cadrul acquis-ului Schengen al Regulamentului (CE) nr. 377/2004, astfel cum a fost modificat prin Regulamentul (UE) nr. 493/2011, se poate considera că, în cazul în care Regatul Unit nu mai participă la acest regulament sau la alte modificări ulterioare ale acestuia, însă continuă să participe la restul acquis-ului Schengen la care participă în prezent în temeiul Deciziei 2000/365/CE a Consiliului
                  6
               , acest lucru ar asigura cea mai amplă participare posibilă a Regatului Unit, fără a afecta în mod grav funcționarea practică a celorlalte părți ale acquis-ului Schengen, cu respectarea, în același timp, a coerenței acestora.
            
            
               (7)Prin urmare, articolul 8 alineatul (2) din Decizia 2000/365/CE ar trebui, în conformitate cu articolul 5 alineatul (3) din Protocolul (nr. 19) privind acquis-ul Schengen integrat în cadrul Uniunii Europene și de la intrarea în vigoare a reformării propuse a Regulamentului (CE) nr. 377/2004, să înceteze să se mai aplice Regatului Unit al Marii Britanii și Irlandei de Nord în ceea ce privește Regulamentul (CE) nr. 377/2004, astfel cum a fost modificat prin Regulamentul (UE) nr. 493/2011, și orice alte modificări ulterioare, inclusiv propunerea de reformare a Regulamentului (CE) nr. 377/2004. 
            
            
               (8)În consecință, punctul 6 din anexa I la Decizia 2004/926/CE a Consiliului
                  7
                în ceea ce privește Regulamentul (CE) nr. 377/2004 ar trebui, de asemenea, în conformitate cu articolul 5 alineatul (3) din protocolul respectiv, să înceteze să se aplice de la data intrării în vigoare a reformării propuse,
            
            
               ADOPTĂ PREZENTA DECIZIE: 
            
            
               Articolul 1
            
            
               Decizia 2000/365/CE, precum și punctul 6 din anexa I la Decizia 2004/926/CE încetează să se aplice Regatului Unit al Marii Britanii și Irlandei de Nord în ceea ce privește Regulamentul (CE) nr. 377/2004 al Consiliului privind crearea unei rețele de ofițeri de legătură în materie de imigrație, astfel cum a fost modificat prin Regulamentul (UE) nr. 493/2011, și orice alte modificări ulterioare, începând cu data intrării în vigoare a reformării propuse a Regulamentului Parlamentului European și al Consiliului privind crearea unei rețele europene de ofițeri de legătură în materie de imigrație.
            
            
               Articolul 2
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 131, 1.6.2000, p. 43.
               
               
                  
                     (2)
                  
                        Propunere de regulament al Parlamentului European și al Consiliului privind crearea unei rețele de ofițeri de legătură în materie de imigrație (reformare)*, COM(2018) 303 final.
               
               
                  
                     (3)
                  
                        COM(2018) 303 final.
               
               
                  
                     (4)
                  
                        Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație (JO L 064, 2.3.2004, p. 1).
               
               
                  
                     (5)
                  
                        Regulamentul (UE) nr. 493/2011 al Parlamentului European și al Consiliului din 5 aprilie 2011 de modificare a Regulamentului (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație (JO L 141, 27.5.2011, p. 13).
               
               
                  
                     (6)
                  
                        Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).
               
               
                  
                     (7)
                  
                        Decizia 2004/926/CE a Consiliului din 22 decembrie 2004 privind punerea în aplicare a unor părți din acquis-ul Schengen de către Regatul Unit al Marii Britanii și Irlandei de Nord (JO L 395, 31.12.2004, p. 70).